Papersnake/gushiwen huggingface dataset:
游谢仙岩飞霞观岩下李参政墓
黄庚（元代）

鬼工凿山骨，何年驱六丁。
飞霞边石洞，缥缈开珠庭。
永怀谢仙伯，坐断山水城。
我来事幽雅，登临委客情。
松风驱溽暑，自觉毛骨清。
猿鹤亦仙意，人生空营营。
石麟卧荒草，问是谁家茔。
野老对我言，其人昔公卿。
金玉埋黄坏，送日冠盖倾。
兴衰变百年，所重非修名。
乃知钟鼎贵，不如芝薇馨。
所以世外人，返老还孩婴。
倚杖空叹息，洞口云冥冥。
失调名
左誉（宋代）

一段离愁堪画处，横风斜雨摇衰柳。
顷读山谷诗有感作十绝句既又念达人委命志士固穷必潦倒自废出无聊语则几不智矣故复反之十绝以自慰解 其四
孙承恩（明代）

翩翩何翩翩，对景亦酣畅。恨不如蝶蜂，飞在花枝上。
寒泉
洪朋（宋代）

山下出寒泉，千载神所秘。故老空传名，四面但芜秽。

观音欻见梦，咄嗟辨亭砌。道人顷杖锡，示现祖师意。

汲引贯四时，香美可一切。遂令云水僧，悉饮解脱味。

病夫方中来，酌彼荡尘滓。属诗长松根，北风助奇思。
禅人并化主写真求赞
释正觉（宋代）

发皑皑而雪山，目湛湛而秋潭。
杖拂老伴，丛林饱参。
万全非一有，二破却成三。
门门虚而正受，物物各自禅谈。
春亭不要閒狼藉，华乌而今罢了衔。
雨中对竹清甚效江西作六言一首
周紫芝（宋代）

雨色挼蓝泼黛，风茎戛玉鸣珂。不复作可人语，奈此数君子何。
上南行十二首
方回（元代）

初过城南门，即过城下渡。
岂无小笋舆，未若且徒步。
霜重船板滑，水涸岸石露。
我老人不识，小让樵者路。
治乱吟五首
邵雍（宋代）

火能胜水，火不胜水，
其火遂灭。水能从火，
水不从火，其水不熟。
夫能制妻，夫不制妻，
其妻遂绝。妻能从夫，
妻不从夫，其妻必孽。
木兰花慢·拥都六冠盖
元好问（金朝）

拥都六冠盖，瑶圃秀，转春晖。怅华屋生存，丘山零落，事往人非。追随。旧家谁在，但千年、辽鹤去还归。系马凤凰柱，倚弓玉女窗扉。江头花落乱莺飞。南望重依依。渺天际归舟，云间汀树，水绕山围。相期。更当何处，算古来、相接眼中稀。寄与兰成新赋，也应为我沾衣。
江月
曹鼎望（清代）

雪尽群峰出，江空一月浮。清光流不去，偏照异乡愁。
题卧屏十八花·白菊
葛立方（宋代）

天上新栽琪树枝，拖云带月下瑶墀。
须知正自真仙种，岂是金钿未染时。
依家大人(1) 原韵饯别弼卿夫子解馆(2)
费墨娟（清代）

日上帘栊雪已停，冰檐残溜响咚叮。三年门馆春风久，一曲阳关别梦醒。

绮阁长传名士句，彩云多傍老人星。归帆无奈留难住，珍重离筵饯醁醽。
春日田园杂兴三首
戴东老（宋代）

野花村醖赏清明，挑菜踏青鱼陇行。
禊水戏浮独白羽，厨烟不禁饭黄精。
田功宜早秧动插，桑价方高兰告成。
莫道梨钥忘学间，读书声间织机声。
赋亭前各一物分竹淂云字
王禹声（明代）

翠筱生湘浦，谁移近白云。窥帘月影碎，当户鸟鸣闻。

简授梁王苑，竿投渭水濆。箨冠聊自适，倚杖对南熏。
送查总卿三首
李流谦（宋代）

御炉薰隔夜，清跸响凌晨。
对动天颜喜，朝回赐服新。
自期宜栋干，小却尚丝纶。
此论由来久，周行万缙绅。
醉翁吟
王芑孙（清代）

滁山高，滁水深，醉翁吟处，当时写之以为醉翁吟。

醉翁吟，不在琴，泠泠所写翁之心。翁心牢落轩天地，醉翁住世无古今。

迄今化去六百有余载，桑海迷茫几兴废。风月江山兴会同，文章气节精灵在。

登堂謦欬俨如生，图画飘飘睹冠佩，滁州移命守扬州，扬州又见来乡辈。

自古文人命不犹，相同惟是一清愁。韩公月宿逢南斗，屈子《离骚》降孟陬。

作者凄凉说我辰，后来艳羡传生日。黄泥阪下鹤南飞，腰笛人来紫裘逸。

何况醉翁曾此行吟地，后起同乡更同志。转运宁殊河北劳，风流早向淮南嗣。

碧筒筵上祝翁生，主人略似翁生平。再添蓂叶非雌甲，要屈荷花作后庚。

君年正自及翁年，鬓须渐欲成斑斑。便袭翁名不须让，收取曼卿子美莫使流落随人间。

元祐高文久轧茁，傥从君手能追还。醉翁所到君亦到，江南江北何处非滁山。
江上雪
释元肇（宋代）

人道瓯闽不识寒，北风吹雪夜漫漫。断蓬折苇沧江上，只作淮南旧日看。
娄妃墓三首 其三
金武祥（清代）

逆流漫说葬江波，更比湘灵饮恨多。野老犹传亡国怨，插秧时节唱秧歌。
甲戌除夕 其四
顾璘（明代）

细雨知冬尽，催花故媚春。潇湘逢献岁，幽独正愁人。

岭海犹迁客，乾坤有战尘。何时一尊酒，相对白头亲。
农家
陆游（宋代）

南亩勤菑获，西成谨盖藏。
种荞乘霁日，斫荻待微霜。
溪碓新舂白，山厨野蔌香。
何须北窗卧，始得傲羲皇。
读汪容甫遗诗
黄承吉（清代）

经术吾乡让始通，渐摩奚啻列家宗。顾良尚忆宗何妥，王粲偏虚诣蔡邕。

漫道一文难识虎，欣从九色巳窥龙。碎金零落无多在，字字都成百鍊锋。
食鹅梨三首
刘子翚（宋代）

琱盘一卵宁论价，新带中原雨露来。
却忆春行梁宋野，雪花琼蕊数程开。
喜贾岛雨中访宿
姚合（唐代）

雨里难逢客，闲吟不复眠。虫声秋并起，林色夜相连。

爱酒此生里，趋朝未老前。终须携手去，沧海棹鱼船。
再用韵三首
裘万顷（宋代）

梨花月淡珠帘捲，柳絮风轻粉蝶飞。
宫漏无声窗欲曙，霓裳催舞广寒妃。
渔父
许彦国（宋代）

荣辱从来总不知，几间茅屋对渔矶。江鸥散处夜无伴，荷叶老时秋有衣。
送何侍御谪官之楚
唐伯元（明代）

离亭歌管曲新翻，慷慨看君下紫垣。驿路风光收客泪，洞庭波澜是君恩。

乾坤几见三闾庙，词赋难招万古魂。明过湘江回首处，贾生才思不堪论。
自笑
陆游（宋代）

学道功赊岁月驰，平居自笑著鞭迟。
安心未竟夜饶梦，与世虽疏秋尚悲。
药圃幽寻芒屦湿，棋枰憨战角巾欹。
只愁今夕西窗梦，又买长筒到古郫。
贺新郎 送蒋京少随尊公学宪之任豫章
陈维崧（清代）

双桨摇晴渌。溯长江、浔阳西上，浪堆银屋。卿月乘秋映湓浦，高会诸生白鹿。

羡公子、翩翩綵服。君去鲤庭浮画舫，更何人、和我迦陵曲。

谁共剪，西窗烛。

秋容一望真如沐。照江山、广寒新样，一轮圆玉。此地王郎题赋后，依旧落霞孤鹜。

文采事、算君堪续。莫道衡阳回雁少，倚西风、念我成衰独。

须频寄、好词读。
江山见新知阆州李著作舟至
项安世（宋代）

小立江风见蜀船，绣旗朱幔鼓声喧。
问言何郡客新到，知是故人吾欲颠。
芸里简书真昨梦，菊边卮酒是前缘。
还家快与儿曹说，明日邻翁贷子钱。
去年大兵入台仙居幸免今冬屠掠无噍类衣冠妇
舒岳祥（宋代）

初谓无兵祸，那知酷至斯。
相看不敢哭，有死未知期。
儿向草间没，夫随剑口离。
琵琶犹带怨，况是作俘累。
送僧游温州
朱庆馀（唐代）

夏满随所适，江湖非系缘。卷经离峤寺，隔苇上秋船。

水落无风夜，猿啼欲雨天。石门期独往，谢守有遗篇。
绍兴淳熙分命馆职定撰十七首 酌献用《德安》。
郊庙朝会歌辞（宋代）

炎运中兴，苍生载宁。九秩燕豫，三纪丰凝。精祀上帝，陟配威灵。

锡羡胙祉，万世承承。
满江红 甲辰七夕后一日陛见
顾贞观（清代）

曙色天街，衣半湿，露华凉沁。何处是，双星一水，碧空遥浸。

夹道纱笼趋画省，几枝银箭传清禁。赋春城，批敕与韩翃，题宫锦。

初日耀，龙墀荫。罘罳角，鱼鳞淰。向御炉烟里，瞻天无任。

只觉上清尘土绝，那知玉宇高寒甚。料孤眠、正忆早朝人，欹山枕。
澄水如鉴
崔颢（唐代）

圣贤将立喻，上善贮情深。
洁白依全德，澄清有片心。
浇浮知不挠，滥浊固难侵。
方寸悬高鉴，生涯讵陆沉。
对泉能自诫，如镜静相临。
廉慎传家政，流芳合古今。
【南吕】骂玉郎过感皇恩采茶歌_夏目衔泥燕
顾德润（元代）

夏目
衔泥燕子穿帘幕，早池塘贴新荷，庭愧堤柳鸣蝉和。扇影贴，巾岸葛，花盈座。
暑气无多，雨声初过。倚东床，开北牖，梦南柯。灯前恣舞，醉后狂歌。书慵注，琴倦抚，剑羞磨。挂青蓑，钓沧波。世尘不到小行窝。笑拥青蛾娇无那，年来放我且婆娑。
述怀
蛛丝满甑尘生釜，浩然气尚吞吴，并州每恨无亲故。三匝乌，千里驹。中原鹿。
走遍长途，反下乔木。若立朝班，乘骢马，驾高车。常怀卞玉，敢引辛裾。羞归去，休进取，任揶揄。暗投珠，叹无鱼，十年窗下万言书。欲赋生来惊人语，必须苦下死工夫。
人生傀儡棚中过，叹乌兔似飞梭，消磨岁月新工课。尚父蓑，元亮歌，灵均些。
安乐行窝，风流花磨。闲呵诹，歪嗑牙，发乔科。山花袅娜，老子婆娑。心犹倦，时未来，志将何！爱风魔，怕风波，识人多处是非多。适兴吟哦无不可，得磨跎处且磨跎。
苦雪四首
高适（唐代）

二月犹北风，天阴雪冥冥。寥落一室中，怅然惭百龄。

苦愁正如一，门柳复青青。

惠连发清兴，袁安念高卧。余故非斯人，为性兼懒惰。

赖兹尊中酒，终日聊自过。

濛濛洒平陆，淅沥至幽居。且喜润群物，焉能悲斗储。

故交久不见，鸟雀投吾庐。

孰云久闲旷，本自保知寡。穷巷独无成，春条只盈把。

安能羡鹏举，且欲歌牛下。乃知古时人，亦有如我者。
菩萨蛮
顾信芳（清代）

秋声飒飒惊秋睡。凄凉玉骨空憔悴。金鸭暖沉烟。晚妆匀翠钿。

隔篱黄菊绽。花与人俱淡。风雨又重阳。画楼愁断肠。
辛夘冬雪里寻梅三首 其二
叶颙（元代）

月色满人间，前村步又艰。南枝寻不得，何处是孤山。
过永城
虞俦（宋代）

河南名县固多矣，有底永城天下闻。大抵地因人后重，固知千载有知音。
御制雨后出城观览，敕朝臣已下属和
司空曙（唐代）

上上开鹑野，师师出凤城。因知圣主念，得遂老农情。

陇麦垂秋圣，郊尘得雨清。时新荐玄祖，岁足富苍生。

却马川原静，闻鸡水土平。薰弦歌舜德，和鼎致尧名。

览物欣多稼，垂衣御大明。史官何所录，称瑞满天京。
晦日重宴
弓嗣初（唐代）

年华蔼芳隰，春溜满新池。促赏依三友，延欢寄一卮。

鸟声随管变，花影逐风移。行乐方无极，淹留惜晚曦。
清明日自西午桥至瓜岩村有怀
张继（唐代）

晚霁龙门雨，春生汝穴风。
鸟啼官路静，花发毁垣空。
鸣玉惭时辈，垂丝学老翁。
旧游人不见，惆怅洛城东。
题戎装丽人图
朱景英（清代）

盘马腰身试几曾，边风吹动影凌兢。解围谢女浑閒事，却对丹青忆白登。
舟行次南都遇雨
郑獬（宋代）

老火烧空未拟收，忽惊快雨破新秋。
晚云浓淡落日下，已似楚江南岸头。
挽故知容州朝请陶公章二首
危骖（宋代）

今代平塘老，前身靖节翁。
直心行杲日，清德照寒空。
乐道箪瓢外，归真躯壳中。
政应高扁墓，百世使闻风。
失调名
吴敏德（宋代）

御符争带，更有天师神咒。
夜归不寐
葛胜仲（宋代）

流莺惊节物，乐事二毛前。山简不堪醉，渊明方欲眠。

谈馀愁似茧，坐久腹如蝉。日出重游衍，残花有杜鹃。
雨中下风门书所见
赵佑（清代）

山居苦雨常怨咨，冒雨行山山转奇。始叹造物有真境，未从阅历那得知。

朝辞雾窟下风门，高低冥迷白昼吞。曲崖通线近乍怖，飞涧争亹远已喧。

𡸗𡶥不断峗㞦积，千百奔洪相漰湱。耳駴目眩应接忙，尽若排帘或裂帛。

逶迤渐及云路亭，一泉濆涌尤珑玲。牙排二拒束不得，卷作白点落空冥。

有若灌顶散醍醐，又如千斛撒明珠。老龙喷雪张鳞甲，玉女翻盆碎唾壶。

层层倒泻几寻丈，非瀑非槛无名状。不知其源在何许，磴危藓滑不可上。

忆昨来时未经见，幻忽端因雨中见。此行颇觉快新获，崎岖历尽有余善。
金丹诗诀 其二十八
陈楠（宋代）

言者不知知不言，高谈阔论万千般。虽然眼下无人辨，恐汝终身被自瞒。
归计将成怯情转甚
陈书（伯初）（清代）

极望山梁振羽翰，巢林栖舍意难安。三年城郭迷华表，再过园林冷食单。

出口暄寒愁问答，刺心慰藉甚嘲姗。支离骨态新来倍，饶与旁人注目看。
荆山独往
姚系（唐代）

宿昔山水上，抱琴聊踯躅。山远去难穷，琴悲多断续。

岩重丹阳树，泉咽闻阴谷。时下白云中，淹留秋水曲。

秋水石栏深，潺湲如喷玉。杂芳被阴岸，坠露方消绿。

恣此平生怀，独游还自足。
次去华学士韵
彭汝砺（宋代）

九衢尘土暴秋阳，宫殿深沉早自凉。庭柏染霜千丈碧，篱花著雨一番黄。

天边河汉波澜阔，海上蓬莱日月光。文物岂惟淹汉魏，太平久矣四三皇。
偈颂一百三十六首
释惟一（宋代）

夏令更新，春归奏动。
秧田铺翠，麦陇翻云。
日犹舒暖，风已来熏。
目击道存如不委，更饶一喝主宾分。
官舍假
欧阳修（宋代）

锁印春风雪入帘，天寒鸟雀聚空檐。青幡受岁儿童喜，白发催空老病添。

艳舞回腰飞玉盏，清吟拥鼻对冰蟾。相从一笑两莫得，簿领区区叹米盐。
为檀越写弥陀经正信偈发愿文
释遵式（宋代）

稽首十方佛，弥陀圣中尊。
方等修多罗，一切法宝藏。
观音及势至，大地菩萨僧。
我以诚信心，刻板并印造。
阿弥陀经卷，及以正信偈。
旋造各一万，施四众受持。
偈以发信心，经以资读诵。
若有每日中，至少诵三卷。
年诵千八十，十年万八百。
况复多诵者，及历多年数。
如是积功德，自然生佛前。
我此万卷经，随所流布处。
极少得一人，诵持生净土。
我愿承此力，决定生彼国。
况复于多人，人亡经复在。
展转相传授，是名无尽灯。
灯灯相照耀，破生死长夜。
显出佛菩提，究竟悉同生。
常寂光净土，持此清净福。
回向奉群亲，我国圣帝王。
及圣后圣位，仁寿各万年。
覆育群氓类，我父母眷属。
怨亲非怨亲，咸承胜善根，
同生安养国。
寓居六咏
苏辙（宋代）

邻家三亩竹，萧散倚东墙。
谁谓非吾有，时能惠我凉。
雪深闻毁折，风作任披猖。
事过还依旧，相看意愈长。
瑞香
释居简（宋代）

谱上先题五老名，宫袍云锦旧为邻。华风似惜诗人老，一样裁成紫绮新。
清远城陷题朱氏池亭 其三
陈邦彦（明代）

恋阙孤怀尽，悬丝一命微。负伤如未觉，无泪不须挥。

鱼吮艰贞血，水为赙襚衣。秪应魂气在，长绕玉阶飞。
青县晚泊
汪师韩（清代）

连舫静海过，收纤青县宿。驶浪折沙湾，绪风含水木。

人烟棹处移，海月樯间落。丘亭俯闲塘，暮色翳遥陆。

声响出攀罾，疏星带渔屋。
欲到西陵寄王行周
李绅（唐代）

西陵沙岸回流急，船底粘沙去岸遥。驿吏递呼催下缆，

棹郎闲岸道齐桡。犹瞻伍相青山庙，未见双童白鹤桥。

欲责舟人无次第，自知贪酒过春潮。
承诸公酌别西郊分韵赋诗得戎字
范子奇（宋代）

西戎未解严，置帅滥及蒙。自揣非长才，尚使制羌戎。

仰赖庙堂算，庶几或成功。此行春已晚，柳丝华正红。

联辔向名圃，四筵皆钜公。高韵薄虹霓，笑谈生清风。

顾予实何似，有愧参其中。遽然千里别，不辞一樽空。

浮云聚与散，临歧西复东。无以报礼意，举目攀飞鸿。
咏案头四俊 马肝砚
张玉娘（宋代）

一贡西支路八千，端溪无石玉还坚。龙媒带雨滴秋月，霜兔和云染翠烟。

凤咮山荒幽草合，雀台春老野花妍。丹砂不用医繁鬓，留尔芸窗勖草玄。
金刚随机无尽颂·一合相理分第三十
释印肃（宋代）

尘尘井觑驴，莫怪目区区。
妄迷争瓦砾，不识夜明珠。
吕吉父使君生日
陈师道（宋代）

司漏凌晨报晓签，曈曈赫日上重檐。
良辰也应纯乾策，吉梦先符太卜占。
棣萼同时升紫禁，棠阴由此驻彤襜。
一杯欲助邦人祷，愿借黄堂寿斝添。
为何翙高兵部藻翔题象山图 其二
黄遵宪（清代）

叩门海客偶谈瀛，发箧《阴符》或论兵。糜尽虫少剩猿鹤，拭乾残泪说闲情。
望海潮
刘一止（宋代）

东郊人报，春风消息，先归御柳宫梅。残雪恋枝，轻阴阁雨，郁葱宫气佳哉。清晓九门开。听舜韶声举，迤逦天街。双阙连云，六鳌横海驾峰来。

华灯竞簇楼台。正丰年共乐，欢意徘徊。帘卷弄妆，尘香趁马，轻寒细入人怀。争待凤舆回。看一天星斗，移下蓬莱。是处歌谣，太平声入万年杯。
周祀五帝歌十二首 其十一 黑帝云门舞
庾信（南北朝）

北辰为政玄坛，北陆之祀员官。宿设玄璜浴兰，坎德阴风御寒。

宿律将回穷纪，微阳欲动细泉。管犹调于阴竹，声未入于春弦。

待归馀于送历，方履庆于斯年。
满庭芳·清净家风
佚名（宋代）

清净家风，如常合道，本来面目休迷。行住坐卧，何处不相随。达理头头解脱，明心无作无为。君还悟，丝毫放过，画饼不充饥。古今贤达者，仗无情慧剑，斩断昏迷。把三尸赶退，六贼分离。云散天心独露，吐红霞、烹炼须弥。真功至，长生活计，能有几人知。
生秋诗用元微之生春诗韵 其五
弘历（清代）

何处生秋早，秋生紫禁中。莲筒添夜漏，珠缀度凉风。

问政清襟爽，观农乐意融。玉阶多雨露，芬递蕙兰丛。
撼庭竹（宰太和日吉州城外作）
黄庭坚（宋代）

呜咽南楼吹落梅。闻鸦树惊栖。梦中相见不多时。隔城今夜也应知。坐久水空碧，山月影沈西。

买个宅儿住著伊。刚不肯相随。如今果被天瞋作，永落鸡群被鸡欺。空恁可怜伊。风日损花枝。
燕燕谣（安禄山未反时有此二谣）
佚名（唐代）

燕燕，飞上天。天上女儿铺白毡，毡上有千钱。
立春日雨中三绝 其三
周紫芝（宋代）

春光先已到谁家，风里钗头小燕斜。只有幽人了无事，卧看疏雨湿梅花。
贬官泰州出城作
徐铉（宋代）

浮名浮利信悠悠，四海干戈痛主忧。三谏不从为逐客，

一身无主似虚舟。满朝权贵皆曾忤，绕郭林泉已遍游。

惟有恋恩终不改，半程犹自望城楼。
始皇
杨亿（宋代）

衡石量书夜漏深，咸阳宫阙杳沉沉。
沧波沃日虚鞭石，白刃凝沉枉铸金。
万里长城穿地脉，八方驰道听车音。
儒坑未冷骊山火，三月青烟绕翠岑。
挽田太守母
黄衷（明代）

泉南忽报歌钟罢，彤管尊荣次第收。民社功名唐刺史，云霄志第汉诸侯。

虚疑海上三千岁，直过人间八十秋。销得西风多少恨，芝兰全绕读书楼。
题妙寂僧无碍端砚
陈宓（宋代）

紫润携来惬性情，蓝田空负价连城。
挥残老兔犹能健，研尽轻螺未觉声。
渊底取归龙想睡，岩心凿破地须惊。
我无才思长怀抱，元气何年结得成。
夏日珠江宴集
黄持衡（明代）

雁翅城边小雨垂，高台面面海风吹。潮奔健马排金刹，云驾残虹吸玉池。

鲛室鸣机劳素女，龙宫听法舞冯夷。酒阑僧定禅关暮，鼓柁洪涛纵所之。
关试前送进士姚潜下第归南阳
曹邺（唐代）

马嘶残日没残霞，二月东风便到家。

莫羡长安占春者，明年始见故园花。
周愚卿江西美刘棠仲各赋江珧诗牵强奉答用一字韵格
周必大（宋代）

东海沙田种蛤珧，南烹苦酒濯琼瑶。馔因暂弃常珍变，指为将尝异味摇。

珠剖蚌胎那畏鹬，柱呈马甲更名䖴。累人口腹吾何敢，惭愧三英喜且谣。
游春台诗 其五
春台仙（唐代）

乌沈海西岸，蟾吐天东头。
青玉案 警悟
徐喈凤（清代）

人生得失无凭据。看富贵，浮云度。使尽机心空自误。

花开还谢，月圆还缺，总是天然数。

范韩事业曾相慕。不道蹉跎竟迟暮。且向溪头垂钓去。

梦中名利，醉中声色，直到而今悟。
春日即事三首
刘应时（宋代）

野草闲花无姓名，疎篱幽迳渐敷荣。
贫居阅尽人间事，只有东风不世情。
和楼枢密过洛阳感旧二绝
郑刚中（宋代）

梦眼由来过幻差，焚香祗好诵南华。
云深汉殿犹衰草，风贤洛阳无旧花。
书意
陆游（宋代）

唐尧授人时，妙用均造化。
我读七月诗，周室亦其亚。
彼用治四海，我敛之一身。
至理之所在，太山等微尘。
链气以成真，岂复有它术。
譬如尊六经，百氏当尽黜。
和景韩赠子敬示章韵
程公许（宋代）

艳冶昭阳妃，娇好浣妙女。
盛时一转盼，零落委黄土。
彼姝秋胡妇，真节甘独守。
炜炜编简上，芳声乃持久。
我欲呼绪风，酹以一觞酒。
君看涧底松，阅世几寒暑。
丈夫要如此，千载可尚友。
鬼蜮玩阿瞒，何妨掺挝鼓。
平生书王车，一字不堪煮。
忾我左右手，双顾石棱紫。
忍穷学师道，觅句迫徐俯。
横陈味嚼蜡，下笔迅流水。
忆昨涪江滨，对吟夜床雨。
有为轻判袂，愁凭乌皮几。
人生如飞蓬，飘落无定所。
那知锦官城，尊酒又同举。
草玄几垂丝，笔力造化补。
自我交斯人，短翅思决起。
不因得趣同，那觉同心苦。
至今浮山梦，历历西窗语。
斋厨厌苜蓿，尘甑窘禾稆。
忍饥搜枯肠，数息保气母。
何当陪胜赏，一醉诗分取。
终恐吃期期，输君白玉尘。
赠吴氏甥二首 其一
袁燮（宋代）

男儿何所急，为学要立志。此志苟坚彊，天下无难事。

超然贵于物，万善无不备。厥初本高明，有过则昏蔽。

但能改其过，辉光照无际。厥初本笃实，有过则虚伪。

但能改其过，金玉等精粹。改过贵乎勇，不勇真自弃。

有过如坑阱，改过如平地。平地可安行，坑阱宜急避。

事亲贵乎孝，事长贵乎弟。是为立身本，奉承无失坠。

门户久衰颓，盍作兴起计。是心通神明，勿使形骸累。

持之久而纯，百福如川至。
闺情集古 其六
黎瑜娘（明代）

枯木寒鸦几夕阳，自从别后减容光。遥看地色连空色，人道无方定有方。

披扇当年叹温峤，此生何处问刘郎。愁来若对相思曲，祇恐猿闻也断肠。
题傅侍郎寒碧十五韵 锦步障
陈宓（宋代）

白傅落草堂，茶果替鱼肉。不妨天与富，锦绣以为谷。
瑞鹤仙·岁华如转辇
长筌子（金朝）

岁华如转辇，叹世路忙忙，何日知足。锥刀竞蛮触。这浮名浮利，少荣多辱。谁能寡欲。解恬淡、天之美禄。把尘缘一旦纷飞，回首退藏岩谷。清福。松间步月，石上眠云，性如麋鹿。高歌一曲。闲吟罢，布棋局。听猿啼鹤唳，水绿山青，篱外风敲瘦玉。这真欢，夸古腾今，几人继续。
句 其四
杨长孺（宋代）

浅著燕支调淡粉，细将玛瑙碎铺茸。
游仙二十四首
吴筠（唐代）

启册观往载，摇怀考今情。终古已寂寂，举世何营营。

悟彼众仙妙，超然含至精。凝神契冲玄，化服凌太清。

心同宇宙广，体合云霞轻。翔风吹羽盖，庆霄拂霓旌。

龙驾朝紫微，后天保令名。岂如寰中士，轩冕矜暂荣。

鸾凤栖瑶林，雕鹗集平楚。饮啄本殊好，翱翔终异所。

吾方遗喧嚣，立节慕高举。解兹区中恋，结彼霄外侣。

谁谓天路遐，感通自无阻。

愍俗从迁谢，寻仙去沦没。三元有真人，与我生道骨。

凌晨吸丹景，入夜饮黄月。百关弥调畅，方寸益清越。

栖神合虚无，洞览周恍惚。不觉随玉皇，焚香诣金阙。

西龟初定箓，东华已校名。三官无遗谴，七祖升云輧。

体妙尘累隔，心微玄化并。一朝出天地，亿载犹童婴。

使我齐浩劫，萧萧宴玉清。

怡神在灵府，皎皎含清澄。仙经不吾欺，轻举信有征。

畴昔希道念，而今果天矜。岂非阴功著，乃致白日升。

焉用过洞府，吾其越朱陵。

高真诚寥邈，道合不我遗。孰谓姑射远，神人可同嬉。

结驾从之游，飘飘出天垂。不理人自化，神凝物无疵。

因知至精感，足以和四时。

碧海广无际，三山高不极。金台罗中天，羽客恣游息。

霞液朝可饮，虹芝晚堪食。啸歌自忘心，腾举宁假翼。

保寿同三光，安能纪千亿。

将过太帝宫，暂诣扶桑处。真童已相迓，为我清宿雾。

海若宁洪涛，羲和止奔驭。五云结层阁，八景动飞舆。

青霞正可挹，丹椹时一遇。留我宴玉堂，归轩不令遽。

欲超洞阳界，试鉴丹极表。赤帝跃火龙，炎官控朱鸟。

导我升绛府，长驱出天杪。阳灵赫重晖，四达何皎皎。

为尔流飘风，群生遂无夭。

予因诣金母，飞盖超西极。遂入素中天，停轮太蒙侧。

若华拂流影，不使白日匿。倾曦复亭午，六合无暝色。

道化随感迁，此理谁能测。

九龙何蜿蜿，载我升云纲。临睨怀旧国，风尘混苍茫。

依依远人寰，去去迩帝乡。上超星辰纪，下视日月光。

倏已过太微，天居焕煌煌。

停骖太仪侧，整服金阙前。肃肃承上帝，锵锵会群仙。

鸿炉发灵香，广庑张钧天。玉醴洽中座，霞膏充四筵。

良期无终极，俯仰移亿年。

峻朗妙门辟，澄微真鉴通。琼林九霞上，金阁三天中。

飞虬跃庆云，翔鹤抟灵风。郁彼玉京会，仙期六合同。

予升至阳元，欲憩明霞馆。飘飘琼轮举，晔晔金景散。

结虚成万有，高妙咸可玩。玉山郁嵯峨，琅海杳无岸。

暂赏过千椿，遐龄谁复算。

招携紫阳友，合宴玉清台。排景羽衣振，浮空云驾来。

灵幡七曜动，琼障九光开。凤舞龙璈奏，虬轩殊未回。

高升紫极上，宴此玄都岑。玉藻散奇香，琼柯流雅音。

灵风生太漠，习习吹人襟。体混希微广，神凝空洞深。

萧然宇宙外，自得乾坤心。

晨登千仞岭，俯瞰四人居。原野间城邑，山河分里闾。

眇彼埃尘中，争奔声利途。百龄宠辱尽，万事皆为虚。

自昔无成功，安能与尔俱。将期驾云景，超迹升天衢。

骨炼体弥清，鉴明尘已绝。恬夷宇宙泰，焕朗天光彻。

羽服参烟霄，童颜皎冰雪。隐符千魔骇，鸣玉万帝悦。

遂使区宇中，祅气永沦灭。

朝逾弱水北，夕憩钟山顶。颛顼清玄宫，禺强扫幽境。

烛龙发神曜，阴野弥焕炳。导达三气和，驱除六天静。

玉楼互相晖，烟客何秀颖。一举流霞津，千年在俄顷。

扬盖造辰极，乘烟游阆风。上元降玉闼，王母开琳宫。

天人何济济，高会碧堂中。列侍奏云歌，真音满太空。

千年紫柰熟，四劫灵瓜丰。斯乐异荒宴，陶陶殊未终。

整驾辞五岳，排烟凌九霄。纷然太虚中，羽旆更相招。

且盼蓬壶近，谁言昆阆遥。悠悠竟安适，仰赴三天朝。

予招三清友，迥出九天上。挠挑绝漠中，差池遥相望。

大空含常明，八外无隐障。鸾凤有逸翮，泠然恣飘飏.

寥寥唯玄虚，至乐在神王。

纵身太霞上，眇眇虚中浮。八威先启行，五老同我游。

灵景何灼灼，祥风正寥寥。啸歌振长空，逸响清且柔。

遨嬉无迹赏，顾眄皆真俦。不疾而自速，万天俄已周。

返视太初先，与道冥至一。空洞凝真精，乃为虚中实。

变通有常性，合散无定质。不行迅飞电，隐曜光白日。

玄栖忘玄深，无得固无失。
感旧写真
白居易（唐代）

李放写我真，写来二十载。莫问真何如，画亦销光彩。

朱颜与玄鬓，日夜改复改。无磋貌遽非，且喜身犹在。
怀龙川刘生昆仲
邝鸾（明代）

孤月苍茫挂碧空，感怀人在月华东。关山满地俱戎马，消息何年又雁鸿。

朔雪春风千里外，白头玄草百年中。江门寒雨秋相问，手把芙蓉思万重。
送张天爵奉贺正旦表航海赴都 其二
袁华（明代）

帆樯跋浪驶如鸿，缥缈神京在眼中。天地未明先见日，九天直眼更凌风。

蓬莱水弱流清浅，龙虎台高气郁葱。咫尺凤城春似海，五云端拱帝王宫。
踏莎行·守丹田
王哲（金朝）

守丹田，分恁么。公认正直无堕。包四象立虚名，言千日成功课。作良缘，丝缠锁。花开处琼英妥。人返得丈夫身，身风了千千个。
病中辱周彦明吴彦冲下顾荒寂长篇短句间见层出懒拙不即奉答姑述唐律十解以谢 其十 贺程用中弄璋
唐桂芳（明代）

丞相单传知府裔，而今厚泽见闻孙。清风黄阁三台贵，皂盖朱幡五马尊。

利市乍颁联玉果，斓斑初试出金盆。分明头角真英物，拟待槐边恣讨论。
书湖阴先生壁
王安石（宋代）

茅檐长扫净无苔，花木成畦手自栽。
一水护田将绿绕，两山排闼送青来。
虞美人·菊坡九日登高路
张元干（宋代）

菊坡九日登高路。往事知何处。陵迁谷变总成空。回首十年秋思、吹台东。

西窗一夜萧萧雨。梦绕中原去。觉来依旧画楼钟。不道木犀香撼、海山风。
送从子渊葬
楼钥（宋代）

晨起霜如雪，天寒水欲冰。
引舟拖急濑，扶杖历危层。
北阮苦多事，二疎俄丧朋。
山阿埋白璧，悲恸不能胜。
水调歌头 其七 舟次扬州和人韵
辛弃疾（宋代）

落日塞尘起，胡骑猎清秋。汉家组练十万，列舰耸高搂。

谁道投鞭飞渡？忆昔鸣髇血污，风雨佛狸愁。季子正年少，匹马黑貂裘。

今老矣，搔白首，过扬州。倦游欲去江上，手种橘千头。

二客东南名胜，万卷诗书事业，尝试与君谋。莫射南山虎，直觅富民侯！
偕丁味斋二尹登太平城内荒亭
黄维申（清代）

落日闭重关，荒亭此共攀。一城余白骨，四面见青山。

破屋无人到，深林有鸟还。家乡何处是，搔首暮云间。
范伯言药隐
吕本中（宋代）

烈士故徇名，中民但荣官。宁知陋巷士，坚坐有馀欢。

出从圣师陋，归坐守一箪。出门视天壤，密迩心自宽。

范侯懒仕宦，决意归西山。西山有药隐，此地可盘桓。

誓将从古人，上追孔与颜。有田可以耕，有屋可以安。

宁能伴儿曹，日夜不得闲。我亦倦陋者，世味更百难。

梦寐想君家，父子兄弟间。便当卜邻居，一生长往还。

相依得情话，出语清肺肝。后生有郢质，更为斲其漫。

君行问安否，此盟当未寒。
又和酬子默
王庭圭（宋代）

牛渚西江夜，新声月下闻。定知终夕咏，不觉晓光分。

傥有樽中酒，重论日暮云。山林正憔悴，抵掌忽逢君。
西江月（为木樨作）
李流谦（宋代）

色似蜡梅浑浅，香如檐＿微清。更张绿幄蔽轻盈。巧著工夫斗钉。

露叶涓涓月晓，风英点点秋晴。江南江北可经行。梦到吴王香径。
偈
释智孜（宋代）

五十春秋，如电如露。月映寒江，分明归去。
景灵朝谒从驾还宫
欧阳修（宋代）

琳馆清晨蔼瑞氛，玉旒朝罢奏韶钧。
绿槐夹路飞黄盖，翠辇鸣鞘向紫宸。
金阙日高犹泫露，彩旗风细不惊尘。
自◇白首追时彦，行近储胥忝侍臣。
蜡梅四绝句
陈与义（宋代）

来从底处所，黄露满衣湿。
缘憨翻得怜，亭亭倚风立。
过松江寄务观五首
韩元吉（宋代）

并舍尽垂柳，出檐多好花。
独寻江岸路，静爱野人家。
水暖分鱼子，沙晴蹙荻芽。
放歌吾亦醉，渔户即生涯。
满江红·露冷天高
赵师侠（宋代）

露冷天高，秋气爽、千林叶落。惊初见、小桃枝上，盛开红萼。浅淡胭脂经雨洗，剪裁玛瑙如云薄。问素商、何事斗春工，施丹艧。芙蓉苑，颜如灼。曾暗与，花王约。要乘秋名字，并传京洛。回首瑶池高宴处，桂花香里骖高鹤。但莫教、容易逐西风，轻飘却。
證道歌 其一五九
释印肃（宋代）

取不得，舍不得，自是眼盲心里黑。居大洋海口焦乾，两手问人觅水吃。
送戴太博 其二
杜司直（宋代）

琼佩霞裾云锦裳，胸中指塞贮琳琅。词章莫测波澜阔，谈笑惟图书传香。

与我多应邻臭味，于人宁有别肝肠。一州斗大非公处，早晚催归白玉堂。
与仲孺破兔饼色味皆恶同一绝倒既而述之又烹小团亦兔饼也作诗报世美
邹浩（宋代）

争携勤意烹春风，终焉臧谷同一踪。莫言不落第二月，须知所一非真龙。

窃香安得青琐趣，效矉颇惭西子容。此言虽小有大喻，冯君转达裨时雍。
勉都干权君
黄干（宋代）

长安城中豪俊林，锦鞯玉勒驰骎骎。入门朱粉誇妙丽，出门青紫争浮沈。

东有问医西问相，君独燕坐钩其深。冰眸一睨穷达判，刀剂不许寒暑侵。

长安城外天阴阴，行人驻马为悲吟。高坟崔嵬葬白骨，安得不死腰黄金。

世间万事何足恃，祸福倚伏常相寻。渠侬自愚君自强，谁肯一笑忘华簪。

蜀人卖卜严君平，垂帘闭肆穷古今。逢人但说忠与孝，自有达者能知音。

察形察色君所解，直须洞烛贤愚心。屈伸寿夭亦命尔，公平正直神所钦。
赋公悦席上事送周如京
郑侠（宋代）

逢世路分归洛阳，有客邂逅樵溪曲。
高谈倾盖万珠机，相对崇溪惟不足。
武阳太守山简徒，喜贤乐事天下无。
为客留公驻斯须，精庖馔玉歌贯珠。
坐中宾客皆豪杰，凛凛清风生颊舌。
性情浩浩谈云云，不待酒味既凛冽。
逡巡行幕如风翻，二姝新出屏帏间。
一心捧心余故熊，对客悄悄眉峰攒。
一人襜裾半云雾，仙袂应曲飘飘举。
解作阳关意外声，旧人只把花卿数。
此宵嘉会世所稀，席上更览周侯诗。
凋金有格但闻说，不览新集那得知。
侠於周侯非甚旧，朋友十辈识公九。
此公惜别事如何，反覆清篇还执手。
龙韬虎略何处藏，却向吟笔呈峰芒。
堪作太平祥瑞录，将军白首弄篇章。
同诸友山行分袂言别五首
程公许（宋代）

大面窈深处，神仙碧玉壶。
孙郎妙心眼，催作后山图。
陈安止迁居三首 其三
郭祥正（宋代）

彼美隐官隐，苍林映深屋。俗驾远庭除，佛像镇堂隩。

兰芷稍扶远，荆榛已锄筑。沉思第一义，修持若砻玉。

觉城开迷云，魔军当破竹。接人有馀地，拔我出坑谷。

斋羞复招要，甘香蒸黍粟。永与膻荤辞，既饱精神肃。

石坐衬枯蒲，茶瓯泛新菊。醍醐灌诸顶，饥火灭空腹。

昔闻居士饭，一钵万人足。君若乘三车，愿为车下犊。
秋日晓起与有开
伍瑞隆（明代）

露气澄清晓，疏凉足好秋。鸟兼霜叶度，溪入径花流。

仆懒从辞客，人闲漫倚楼。知君有新兴，吟眺水西头。
呈蒙斋
吴惟信（宋代）

出处真麟凤，诗书得正传。仁心全造化，风骨半神仙。

门柳摇春雨，庭花锁暮烟。云台非隐地，即日帝王宣。
薄幸·淡妆多态
贺铸（宋代）

淡妆多态，更的的、频回眄睐。便认得琴心先许，欲绾合欢双带。认画堂、风月逢迎、轻颦浅笑娇无奈。向睡鸭炉边，翔鸳屏里，羞把香罗暗解。
自过了、烧灯后，都不见踏青挑菜。几回凭双燕，丁宁深意，往来却恨重帘碍。约何时再，正春浓酒困，人闲昼永无聊赖。厌厌睡起，犹有花梢日在。
解梅嘲
舒岳祥（宋代）

昨夜鸺鹠声婉娈，斗觉春随呼唤转。
今朝检历知立春，屋角梅花笑初囅。
向人带笑复含嗔，嗔我今为异代民。
我语梅花勿嗔笑，四海已非唐日照。
尔花也是易姓花，憔悴荒园守空峤。
阆风自是可怜人，六十年来逢立春。
安危治乱几番见，到此三年哭断魂。
我是先朝前进士，贱无职守不得死。
难学夷齐饿首阳，聊效陶潜书甲子。
星回世换市朝新，头白空山与鬼邻。
更有横金拖紫客，临危不死稳藏身。
秋夜
方蕖（明代）

星横碧落雁初归，徙倚虚庭入望时。声断紫箫花底凤，露寒丹望月中枝。

病添司马金茎渴，梦觉庄周玉蝶迟。孤剑十年犹是客，半生双鬓易成丝。
送莹老住灌溪 其一
周紫芝（宋代）

一年身寄水南村，谁把禅床一席分。去住随缘本无意，道人踪迹似孤云。
题湖口下钟岩白云亭
韩雍（明代）

山僧凿开白云根，因之作成白云亭。亭中白云扫不尽，朝朝暮暮飞冥冥。

昔曾飞向金陵郭，映水摇城动高作。又曾飞到黄鹤楼，载却仙人入寥廓。

于今亭畔云常笼，登临便觉腾云中。天风一吹忽飘散，顷刻变化如神工。

当窗献瑞成五色，直上青霄捧红日。出户从龙作霖雨，四海苍生被膏泽。

云兮云兮尔诚奇，见尔使我增歔欷。未能乘尔帝乡去，又空望尔吴东飞。
缘识
宋太宗（宋代）

人愚学道谤神仙，岂达虚无物外缘。
多是六情贪爱障，更兼朝暮不心坚。
步韵和徐慎侯先生六十述怀八首 其八
祝廷华（清代）

老不能诗我自惭，惟君七步减为三。论交独与山林契，得意能谐风月谈。

忽听阳关弄瑶笛，愁看天际锁云蓝。那堪名士联翩去，碧草春波送浦南。
立春内中帖子词·皇后阁
王珪（宋代）

正道仪中阃，柔风表六宫。
一倾春日酒，万寿与君同。
迷悟何从
释守卓（宋代）

恰恰今人用，明明古佛心。寒云归碧嶂，幽鸟下青林。
秋日野步和王觉民十六首
王之道（宋代）

孤灯闪闪风还暗，清漏沉沉夜向添。
案上数枝漙露菊，可怜疏落嫩纤纤。
物外杂题
陆游（宋代）

送客停山步，寻僧立寺门。
青鞋惯泥潦，却爱雨昏昏。
雪巢即事
林宪（宋代）

幽居閟古寺，隙地滋春绿。
汲水延晚花，推窗数新竹。
嘉蔬喜晨餐，小雨昨夜足。
傥使多暇时，终甘食无肉。
雁影
顾逢（宋代）

万里衡阳别，翱翔背夕晖。
数行天外过，一片水中飞。
无迹留沙渚，有声过钓矶。
回头还自顾，上下带云归。
与方演寺丞觅盆池
王禹偁（宋代）

谪宦门墙冷似村，看山厅下露莎繁。
涵星泳月无池沼，请致汐澄数斛盆。
闻季叔被子召小诗为迓
李洪（宋代）

郢人比屋庆循良，忽捧丝纶雨露香。
骑竹方迎使君马，赐环已趣舍人装。
好刊棠杕追嘉颂，应有阳春播乐章。
归侍玉皇香案侧，愿将五色补垂裳。
送钮子明
王质（宋代）

大夫离别莫心酸，痛饮长歌作壮颜。勿羡春江烧赤壁，须从夜碛度阴山。

精神勃郁双眉上，功业轮囷十指间。看罢吴钩腾上马，临分小试出三关。
送子晦宰南安 其一
林希逸（宋代）

送子南征爱子深，殷勤听取拙翁吟。为儒但有书堪信，试邑元翁谱可寻。

民病盍知渠即我，郡贫应念昔非今。圣门絜矩真良法，彼此秤停要尽心。
哀哉行 其四
谢榛（明代）

燕京女儿何盈盈，隔花娇语如春莺。邻姬盛装失光彩，颜色信是倾人城。

许嫁城中羽林将，千金奁具犹言轻。门前一朝胡马鸣，晓眠未足心魂惊。

颠倒衣裳科鬒发，驱之北去悲吞声。独恨跣足走荆棘，不与爷娘同死生。

哀哉行，难为情。
忆王孙十二首　 其七 集句
刘基（明代）

湿云如梦雨如尘。客舍青青柳色新。一片花飞减却春。

劝行人。莫向天涯金绕身。
梦与李七、庾三十二同访元九
白居易（唐代）

夜梦归长安，见我故亲友。
损之在我左，顺之在我右。
云是二月在，春风出携手。
同过靖安里，下马寻元九。
元九正独坐，见我笑开口。
还指西院花，乃开北亭酒。
如言各有故，似惜欢难久。
神合俄顷间，神离欠申后。
觉来疑在侧，求索无所有。
残灯影闪墙，斜月光穿牖。
在明西北望，万里君知否？
老去无见期，踟蹰搔白首。
和吕秘校 其一
徐积（宋代）

董子书帏正寂寥，阮君何事顾吾曹。两篇有若双琼赠，八句多吾一字褒。

莫恨潘安头早白，须知郢客调弥高。鸾凰岂是尘埃物，待看青云振羽毛。
淮之水送淮安林马判 其二
丘浚（明代）

淮之水，清湜湜，郡疆远跨淮南北。林侯秉心渊且塞，民不知劳马繁殖，谁其致者侯之德。
登城东古台
白居易（唐代）

迢迢东郊上，有土青崔嵬。不知何代物，疑是巴王台。

巴歌久无何，巴宫没黄埃。靡靡春草合，牛羊缘四隈。

我来一登眺，目极心悠哉。始见江山势，峰叠水环回。

凭高视听旷，向远胸襟开。唯有故园念，时时东北来。
偈
释宝觉（宋代）

一即一，二即二，嗅著直是无香气。
识得山僧榔栗条，莫向南山寻鳖鼻。
戏赠郑溧阳
李白（唐代）

陶令日日醉，不知五柳春。
素琴本无弦，漉酒用葛巾。
清风北窗下，自谓羲皇人。
何时到栗里，一见平生亲。
自锡山归舟中三首
张镃（宋代）

破驿遥临放马场，两鸦飞下更苍凉。
东风莫起雕鞍兴，白发欺人念故乡。
和龚圣任即事
王之道（宋代）

新诗似霜月，谛玩清且好。
欲见势未能，思君令人老。
启蛰在朝夕，雷雨发枯槁。
愿言从杖履，高吟备搜讨。
溳川寺路
张祜（唐代）

日沉西涧阴，远驱愁突兀。烟苔湿凝地，露竹光滴月。

时见一僧来，脚边云勃勃。
乙未正月丁丒与舍弟棹小舟穷西溪至愁绝处度不可进乃归溪侧有两榕甚奇清阴可庇数十榻水东老人尝饮酒其下云
唐庚（宋代）

杨梅溪上柳初黄，荆竹冈头日正长。独木小舟轻似纸，一尊促席稳于床。

树从坡去无人识，水出山来带药香。应有居民解秦语，为言昭代好还乡。
送江阴签判晁太祝
梅尧臣（宋代）

去无珠履为上宾，进船申浦忆春申。
江田插秧鹁姑雨，丝网得鱼云母鳞。
青天折桂香未灭，紫豉煮莼甘更新。
平时况可乐风月，吴物信美聊前陈。
一翦梅（赠友人）
吴文英（宋代）

远目伤心楼上山。愁里长眉，别后峨鬟。暮云低压小阑干。教问孤鸿，因甚先还。

瘦倚溪桥梅夜寒。雪欲消时，泪不禁弹。翦成钗胜待归看。春在西窗，灯火更阑。
沈石田追仿黄大痴长卷为林御史舜举题
吴宽（明代）

大痴道人顾长康，平生痴绝仍画绝。
长卷当年我亦观，大略犹能为人说。
山川历历百里开，仿佛扁舟适吴越。
平林曲岸客共游，复嶂重湖天所设。
渔工樵子互出没，定有高人在岩穴。
墨沈淋漓拾未能，信得画家山水诀。
为人说此亦徒然，把笔安能指下传。
对本临模未为苦，运思想象谁能专。
晴窗设色手自改，输与吾乡沈石田。
次韵和杨伯子主簿见赠
陆游（宋代）

斋戒叩头笺天公，幸矣使我为枯蓬。枯蓬于世百无用，始得旷快乘秋风。

此生安往失贫贱，白发萧萧对黄卷。今人虽邻有不觌，古人却向书中见。

猿啼月落青山空，旧隐梦寂思东蒙。

不愿峨冠赤墀下，且可短剑红尘中。终年无人问良苦，眼望青天惟自许。

可怜对酒不敢豪，它日空浇坟上土。文章最忌百家衣，火龙黼黻世不知。

谁能养气塞天地，吐出自足成虹蜺。渡江诸贤骨已朽，老夫亦将正邱首。

杜郎苦瘦帽擪耳，程子久贫衣露肘。

君复作意寻齐盟，岂知衰懦畏后生。

大篇一读我起立，喜君得法从家庭。

鲲鹏自有天池著，谁谓太狂须束缚。大机大用君已传，那遣老夫安注脚。
夜过南望闸
谢廷柱（明代）

坐问龙王庙，眠听水部更。镜悬霜月正，练挂晓河倾。

鴐鹳鸣湖岸，龟凫静海城。清风楼可倚，醉眼定双横。
菩萨蛮
石孝友（宋代）

雪香白尽江南陇。暖风绿到池塘梦。叠影上檐明。夜潮春水生。

塘青何处去。杨柳桥边路。不见浣花人。汀洲空白苹。
偶书 其二
邹浩（宋代）

阻奉晨昏宁孝子，窜投荒远岂忠臣。今朝恩放归田去，留得遗踪警后人。
出城
朱翌（宋代）

少策经营饱，多方处置闲。
樵谈消一日，野坐看千山。
白鹭远飞去，微云时复还。
展开新乐地，攻破旧愁关。
采上人南涧图
袁华（明代）

箕踞长松下，溪流如白云。美芹采南涧，可以奉吾君。
五弟新卜园居余笑曰柰物力不敷何社中遂以为韵作诗嘲之仍限四章各四韵 其三
袁宏道（明代）

螺子洗春云，空塘系瘦鹄。柳烟不蔽条，遮得鸦雏不。

裁剪湘波纹，苍根删古玉。附僧觅紫绵，筠笼客西蜀。
郊庙歌辞。五郊乐章。舒和
佚名（唐代）

笙歌籥舞属年韶，鹭鼓凫钟展时豫。

调露初迎绮春节，承云遽践苍霄驭。
螺山寺
祁顺（明代）

古寺螺山上，登临恨未能。临风闲驻马，看破白云层。
过嘉兴雪中
罗公升（宋代）

天末雄风卷白波，玉舟既晓泛银河。
不知瑞入耕畴未，但觉寒生客路多。
四海尽宽胡至此，一丘无分欲如何。
只因岁晚嘉禾道，剩要先生赋七歌。
江村寒食
宋登春（明代）

白鸟忘机久，青山吾道存。
兴来从杖屦，老去爱鸡豚。
杨柳桥边市，桃华江上村。
童儿沽酒至，风雨闭柴门。
忆秦娥·愁无语
程垓（宋代）

愁无语。黄昏庭院黄梅雨。黄梅雨。新愁一寸，旧愁千缕。
杜鹃叫断空山苦。相思欲计人何许。人何许。一重云断，一重山阻。
麦秀歌
薛季宣（宋代）

麦秀渐渐，殷商宫兮。肃肃清庙，俨惟墉兮。城郭依然，浍畎通兮。

俨我心摧，悼人亡兮。寤彼盛时，阜熙雍兮。车盖幢幢，来朝宗兮。

自我成汤，德颙颙兮。恍如梦惊，留眼中兮。今我不见，内犹霿兮。
第十五祖真赞
释德洪（宋代）

石彪肉醉，木驹夜嘶。我此三昧，非识情知。应缘而现，不落思惟。

是故钵水，以针投之。如仲尼韶，如子期琴。又如萧何，而识淮阴。

无言可寄，无迹可寻。粲然现前，传之以心。穴像之目，我岂慢神。

指树之耳，我知其因。物我如是，所立皆真。随其妙用，见我全身。

稽首真慈，为僧中王。如万星月，见者清凉。尚以众生，不信为伤。

盖盲者咎，非光掩藏。
采桑子二首 其一
史承谦（清代）

郁轮袍曲当时谱，沦落天涯。侍酒随车，谁问行吟到日斜。

从教年少伤迟暮，怨入悲笳。泪滴寒花，渐渐逢人说鬓华。
定海甲寅口号七首 其二
陈造（宋代）

田租有约不相违，比著丰年数已亏。一饱分明郎首赐，几曾刺口问抽卑。
暑夕水亭
胡宿（宋代）

曲槛瞰回塘，披襟对羽觞。蘋风微有韵，水月自成凉。

嫩筱疏疏影，新荷偃偃香。么弦聊按抚，志不在沧浪。
元旦试笔
载淳（清代）

春韶试笔纪元正，玉烛时调淑气迎。北斗回杓看瑞象，东风入律谱和声。

苍穹泽沛占丰稔，紫塞兵销喜肃清。长侍慈闱依爱日，岁朝先进万年觥。
寄谢开封宰薛赞善
梅尧臣（宋代）

予生多不偶，事事相与背。
适从平川役，乃遇河决溃。
舟胶在中野，寸步使心痗。
谁知赤县尹，勤恤每外内。
文符饬亭长，寇盗虞鼠辈。
仍能馈饼饵，童稚仰所赉。
今又置酒壶，惠问亦已再。
令我清夜饮，是夕值月晦。
独酌效谪僊，而复无影对。
如何亡情游，似亦有世态。
家人诚可同，况我昨丧配。
虽曰预朝裾，左右无粉黛。
兀然唯书史，旧学厌琐碎。
欲探文字工，下笔语多碍。
却思君西斋，新治虚可爱。
燕坐禽鸟寂，吟哦簿书退。
此乐吾未如，区区劳覆载。
秋日园居呈王老师兼寄湛仲宾 其一
李之世（明代）

蔓草苍藤次第除，小亭灌木共萧疏。驰驱自信无长策，贫病因萧恋敝庐。

时复攒眉过白社，更谁载酒问玄居。倦游司马多愁渴，犹向文园赋子虚。
学诗吟十首
方回（元代）

三百篇既绝，孔圣作春秋。
荣辱系褒贬，与诗美刺侔。
楚骚降一等，尚可风雅俦。
汉盛出苏李，魏兴起曹刘。
历览逮六朝，仰止兹为优。
独一陶元亮，龙凤翔九州。
韩柳继李杜，黄陈绍苏欧。
江湖近一种，禽虫鸣啁啾。
赠范君用笔工五首
方回（元代）

汉庭上方斩马剑，子制毛锥端似之。
未办朱云请此物，笔诛市挞佞臣谁。
右吴江
陆游（宋代）

晓听枫桥钟，暮泊松江月。
斯人亦可人，淡墨写愁绝。
玉液泉 以上呜鹤余音卷之四
佚名（宋代）

这消息，几人知，独我全真好。大悟来，心地清凉，便分晓。本来面悟常照。最玄妙。金关开，玉户闭，来往通关窍。遍三田，觉上下和冲，降银雪，黄芽遍生芝草。姹婴舞跳。透引动龙吟虎啸。搬运在，斡旋中，坎离颠倒。龟蛇战斗，水火抽添，炉内烧丹，结就明珠晃耀。玉皇深恩宣诏。祥云攒罩。恁时稳跨青鸾，归蓬岛。
延平粹厅十咏·尘表
陈宓（宋代）

南山正相值，虚阁出林杪。
不待清风生，修然游八表。
送韦瑶校书赴越
姚合（唐代）

寄家临禹穴，乘传出秦关。霜落橘满地，潮来帆近山。

相门宾益贵，水国事多闲。晨省高堂后，馀欢杯酒间。
大都杂诗四首 其三
宋本（元代）

卢沟晓月堕苍烟，十二门开日色鲜。海上神仙非弱水，人间平地有钧天。

宝幢珠珞瞿昙寺，豪竹哀丝玳瑁筵。春雨如膏三万里，尽将嵩呼祝尧年。
巫山高
罗隐（唐代）

下压重泉上千仞，香云结梦西风紧。
纵有精灵得往来，狖轭鼯轩亦颠陨。
岚光双双雷隐隐，愁为衣裳恨为鬓。
暮洒朝行何所之，江边日月情无尽。
珠零冷露丹堕枫，细腰长脸愁满宫。
人生对面犹异同，况在千岩万壑中。
四野农歌
沈海（明代）

烟雨冥蒙昼景昏，农歌四野竞纷纷。东村群唱西村和，南陇余音北陇闻。

麦秀新腔良有节，竹枝遗调本无文。不知帝力吾何有，击壤声中又夕曛。
送龙辞三章
陈造（宋代）

沈燎兮桂醑，笳箫鸣鸣兮逢逢其鼓。
缓吴歈兮跄越舞，送龙兮归处。
龙之归兮悦娭，翻倒霄霏兮胶轕雾雨。
坜馆娃兮不留，过胥口兮小顾。
水天模糊兮迷仰俯，仙真迎兮排空，
蛟鼍骈罗兮而在下。祥飚肃兮绿舆，
非烟羃兮紫府。翘侬望兮何所，
目屯云兮南骛，心靡迤兮延伫。
鄞城火后见光远
戴表元（宋代）

火后丘墟市，兵前风雨春。
那知携手地，俱是皱眉人。
海柳吟犹弱，山莺听未真。
明朝各分路，何处避风尘。
山中偶作五首 其二
释守卓（宋代）

猛虎啸寒谷，乌鸦噪晚晖。圆通门大启，何事不同归。
过柏林院僧吉长老有古殿吴道子画维摩居士又有断碑是宝历年中记义岑禅师住院事
刘攽（宋代）

灵光岁久独岿然，岘首遗碑亦未迁。会向三生记前佛，暂从方丈识诸天。

篆香徐刻黄金印，梵宇时开贝叶篇。门外霜风正摇落，庭前翠柏自安禅。
次韵酬因胜老
方岳（宋代）

误脱农蓑拾汉科，空山奈此月明何。
秋风又跨扬州鹤，行路正难愁思多。
题清芬阁二首
李洸（宋代）

诗亡向千载，礼义谁维持。
唐人得名者，沈宋称绮词。
卓哉先生才，邈视数子皋。
抗怀信高洁，出事皆清奇。
不矜险绝句，意远窥无涯。
春归鉴湖绿，水落严子矶。
往来寄渔钓，遁世心独知。
松月绕云山，尽入骚人思。
白雪雅调高，俗耳听不宜。
群儿谩嘲毁，百岁名愈驰。
裔孙有清风，宛若先生诗。
搔头试一吟，古意犹能追。
燕口洞
田霖（宋代）

燕口龙泓气象清，钱真此处有遗灵。
仙兄去后师犹在，女弟回时户已扃。
云片尚如披白练，泉声长似诵黄庭。
碧桃花发菖蒲紫，留与人间作画屏。
瑞岩寺灵芝阁
李抚辰（宋代）

高阁玲珑倚半空，秋来净扫白云踪。
无人写此天然景，十二兰阑干十二峰。
奇仲德华第二转语皆有旨趣致中乃谓仆操两可
刘子翚（宋代）

不可无诗绝盍簪，杂然嘲玩寄嘉首，
唯阿似是摸棱手，虚静初无照物心。
莲荡远阴波面合，堇峰横翠雨中深。
颇能逐胜此来否，一笑又成染甫吟。
辞三司诸公招饯
卢龙云（明代）

蓬巷幽栖久，公庭礼法疏。薄游思汗漫，野服出樵渔。

自觉惭虚席，何劳望小车。年来俱饱德，无待接宾庐。
病中
李孝光（元代）

化工弄春手未滑，虚负几番花信风。自倚东园花未遍，故将小病恼诗翁。
公无渡河
曾鸣雷（明代）

公无渡河，河水深。白浪如山，昼常阴阴。公无渡河，河怪多。

泣鲸常，舞蛟鼍。虽有剑阁崚嶒削天立，王遵之驭犹可叱，终不如河浩浩变态莫测。

噫，公无渡河。
涧亭麈尾泉
蒲寿宬（宋代）

泉挥玉麈尾，岫拥翠云裘。
尽日看不足，倚阑生古愁。
厄台寺三首
张耒（宋代）

世味嗟予淡莫加，更将诗句寄烟霞。
自怜落笔无好字，不及扬州王谢家。
和都运判院韵辄记即事 其六
张孝祥（宋代）

盆池虽小亦清深，要看澄泓印此心。不嫌蛙黾相喧聒，夜静恐有蛟龙吟。
感兴
董嗣杲（宋代）

荒菊死石罅，小梅发岩阿。
时换物色异，雨过霜晴多。
寒乌抱枯柳，悲鸣愁网罗。
哀哀如诉人，人岂无风波。
风波久自定，静默可御魔。
同心议否臧，有酒能消磨。
不兴短生思，奈此岁月何。
掩门忽思归，睡熟闻棹歌。
往在都下时与邹德章兵部同居百官宅无日不相
陆游（宋代）

巷南巷北秋月明，东家西家读书声。
官闲出局各无事，冷落往往思同盟。
出门相寻索一笑，亦或邂逅因俱行。
黄中掀髯语激烈，韶美坚坐书纵横，子充清言喜置酒，赤梨绿柿相扶檠。
寒灯耿耿地炉暖，宫门风顺闻疏更。
故交一作霜叶散，外物已付秋毫轻。
两穷相遭世果有，我与邹子俱南征。
豫章高安本一郡，挂帆起柂无三程。
簿书衮衮不少借，怀抱郁郁何由倾。
明年君归我亦去，早卜三亩开柴荆。
软红旧路莫重蹋，二升脱粟同煨铛。
春日上高桥阡
危素（元代）

春草如带长，生于阿娘墓。不见墓中人，但见墓上树。
和陆郎中放翁韵
姜特立（宋代）

遥知三径长荒苔，解组东归亦快哉。
津岸纷纷群吏去，船头衮衮好山来。
平时佳客应相过，胜日清尊想屡开。
若许诗篇数还往，直须共挽古风回。
再题避暑山庄三十六景诗 其十八 一片云
弘历（清代）

白云一片才生岫，瞥眼岫云一片成。变幻千般归静寄，无心妙致想泉明。
自觉二首
白居易（唐代）

四十未为老，忧伤早衰恶。前岁二毛生，今年一齿落。

形骸日损耗，心事同萧索。夜寝与朝餐，其间味亦薄。

同岁崔舍人，容光方灼灼。始知年与貌，衰盛随忧乐。

畏老老转迫，忧病病弥缚。不畏复不忧，是除老病药。

朝哭心所爱，暮哭心所亲。亲爱零落尽，安用身独存。

几许平生欢，无限骨肉恩。结为肠间痛，聚作鼻头辛。

悲来四支缓，泣尽双眸昏。所以年四十，心如七十人。

我闻浮屠教，中有解脱门。置心为止水，视身如浮云。

斗擞垢秽衣，度脱生死轮。胡为恋此苦，不去犹逡巡。

回念发弘愿，愿此见在身。但受过去报，不结将来因。

誓以智慧水，永洗烦恼尘。不将恩爱子，更种悲忧根。
汴上有怀李易初
贺铸（宋代）

何处经行特惘然，津头曾送木兰船。
桃花春水生前夜，杨柳秋风忆故年。
驿路尺书疑断绝，官仓斗米愧留连。
飘颻复作江湖计，从此长安是日边。
久客
俞汝尚（宋代）

久客西城里，人家似旧邻。
众知趋事懒，僧厌打门频。
倦枕费窗竹，开书破砚尘。
阴晴消白日，门巷忽青春。
长安上巳日对雨忆杭州
强至（宋代）

三月吾乡三日盛，一春盛事一时传。
山花迎笑探芳骑，水鸟惊飞张乐船。
今对清樽看细雨，更搔短发数流年。
曲江芜没不堪觑，那复丽人来水边。
夜行舟
蔡沆（宋代）

霞晚临江岩，云深不见星。
鸟棲沙篆暗，山远暮钟鸣。
燃火移村色，号风晚度声。
船窗迷漏鼓，独立向天明。
沁园春
陈人杰（宋代）

之印可，然后人信以传。昔刘叉未有显称，及以雪车、冰柱二篇为韩文公所赏，一日之名，遂埒张孟。予尝得叉遗集，观其余作，多不称是。而流传至今，未就泯灭者，以韩公所赏题品尔。今才士满世，所负当不止叉如，然而奖借后进，竟未有如韩公者。才难，不其然，有亦未易识。诵山谷之诗，不觉喟然。因作思古人一曲。他时傥遇知己，无妨反骚。

不恨穷途，所恨吾生，不见古人。似道傍郭泰，品题季伟，舟中谢尚，赏识袁宏。又似元之，与苏和仲，汲引孙丁晁李秦。今安在，但高风凛凛，坟草青青。

江东无我无卿。政自要胸中分渭泾。叹今人荣贵，只修边幅，斯文寂寞，终欠宗盟。面蹉长江，目迷东野，却笑韩公接后生。知音者，恨黄金难铸，清泪如倾。
治圃杂书二十首
方回（元代）

新年雨雪频，五戊又逾句。
寒更过于腊，晴犹不似春。
燕瘖甘再蛰，花瘦黯无神。
卖树翁来说，村多疫死人。
汪茂南提举挽词
陆游（宋代）

学已三冬富，书犹万卷藏。
名场虽蹭蹬，朝论极揄扬。
小试襦裤咏，遂辞鵷鹭行。
秋风九原路，挽铎倍凄凉。
送陕尉邵国华南归
魏野（宋代）

召棠阴里邵梅仙，守选南归路七千。
辛苦已伤过岭外，别离那忍向花前。
到京店舍逢新火，度越封疆入瘴烟。
相顾与君头尽白，不知后会是何年。
春听琵琶，兼简长孙司户
白居易（唐代）

四弦不似琵琶声，乱写真珠细撼铃。指底商风悲飒飒，

舌头胡语苦醒醒。如言都尉思京国，似诉明妃厌虏庭。

迁客共君想劝谏，春肠易断不须听。
题小蓬瀛轩三首 其二
陈公懋（明代）

花香历乱瀛洲雪，风色依微阆苑霞。地入幽源疑隔世，人临虚阁似乘槎。
借读虎丘仰苏楼
黎遂球（明代）

一回邮舍一僧寮，更望双林喜待邀。为有石楼临涧影，便移书舫上山桥。

烟中树色层城塔，月下江风半榻箫。却识故人来望里，玉壶歌板送兰桡。
资福训童行颂 其二十
释怀深（宋代）

色身康健莫贪眠，作务辛勤要向前。不见确坊卢行者，祖堂衣钵是渠传。
独坐无聊，为景孙评文
郑用锡（清代）

故交零落已无多，风雨漫天自啸歌。幸有小同亲侍立，一庭书带影婆娑。
菩萨蛮
辛弃疾（宋代）

淡黄弓样鞋儿小。腰肢只怕风吹倒。蓦地管弦催。一团红雪飞。

曲终娇欲诉。定忆梨园谱。指日按新声。主人朝玉京。
归来二首儿子创小楼以安老首
戴复古（宋代）

破屋不可住，如何着老身。
喜于乔木下，见此小楼新。
山好如佳客，吾归作主人。
摩挲双脚底，无复踏红尘。
采荔子十绝
刘克庄（宋代）

怀橘悲何及，芸瓜老不任。
摘来先庙祭，洒泪向松阴。
夜闻角声
朱培源（清代）

寒重江城月未高，短衣几辈走流壕。角声吹断清宵梦，渐觉霜痕上鬓毛。
秋色
张侃（宋代）

野阔因秋见，山高入雾微。晓看天色暝，午更宿阴围。

有地堪容隐，无言且息机。为知閒处好，不是厌轻肥。
小雪作
张嵲（宋代）

霜风一夜落寒林，莽苍云烟结岁阴。
把镜渐无勋业念，爱山唯驻隐沦心。
冰花散落衡门静，黄叶飘零一迳深。
世乱身穷无可奈，强将悲慨事微吟。
春日偶题四首
张耒（宋代）

漫漫东风百草长，夭桃如笑柳如妆。
惟凭酒作青春敌，收拾风光入醉乡。
片云
齐己（唐代）

水底分明天上云，可怜形影似吾身。
何妨舒作从龙势，一雨吹销万里尘。
恭进郊祀庆成诗五首 其三
周紫芝（宋代）

百执称元祀，君王服大裘。祥光将盛布，雨意倏前收。

月白明彫俎，霜寒肃缀旒。欲知天意格，肸蚃荷神休。
缘识
宋太宗（宋代）

常读古人书，随宜道更殊。
闲忙心各异，恬淡入清虚。
夜行浸碧
葛绍体（宋代）

空明不碍醉中行，月晕风生夜几更。
篱落无声水天阔，露荷相倚钓舟横。
远如期
赵文（宋代）

远如期，近可知。
如何咫尺间，朝之所约夕背之。
千言万语托死生，转眼已若行路人。
问之何遽至如许，往往或起秋毫争。
财利诚已重，仁义诚已轻。
昨日弟与兄，今日胡与秦。
远如期，古来惟是山阳范巨卿。
有闻若管吹者意儿童为之问之乃鸟有名竹管者
赵蕃（宋代）

蚕丝百箔旧曾闻，未说新丝价尔分。
卒岁我无裘褐计，早知劝尔勿多云。
偈颂一百四十一首
释师范（宋代）

轻如鸿毛轻，重若丘山重。
安排不得处，信手拈来用。
虽是死蛇，却要活弄。
安期岩
苏学程（明代）

花落猿啼削壁间，升真元迹渺难扳。白云封后无鸡犬，流水声难有佩环。

草树不知蝉蜕去，烟霞长伴鹤胎间。飘飘玉舄知何处，且掇菖蒲学驻颜。
题梦白莲池诗
庄昶（明代）

赋诗白莲池，梦中聊尔尔。寄谢无极翁，此吾梦中语。
岁暮即事寄子由先生
张耒（宋代）

岁暮淮阳客，贫闲两有余。
朝昏面壁坐，风雪闭门居。
老去深依佛，年衰更嗜书。
未能忘素业，聊用慰穷途。
下里皆平屋，开门即古墟。
鸡豚来近舍，舂汲赖邻夫。
雪压移来竹，霜萎自种蔬。
乌皮蒙燕几，褐帽裹僧颅。
肉似闻韶客，斋如持律徒。
女寒愁粉黛，男窘补衣裾。
已病药三暴，辞贫饭一盂。
长瓶卧墙角，短褐倒天吴。
宵寐衾铺铁，晨炊米数珠。
木镵随杜胫，葛制暖韩躯。
时命今如此，功名已矣乎。
谈愁风射马，拙待兔逢株。
久慕香城乐，深谙梦境虚。
谁怜九顿首，正有一长吁。
瞻望身空老，苍茫岁欲除。
可当闻妙诲，黥刖待完肤。
感秋杂兴十解 其六
周密（宋代）

翳翳萤影微，札札虫羽振。一雁从西来，坐觉秋事进。

漫游亦何有，所得雪满鬓。老我一卷书，风灯剔凉烬。
晋四厢乐歌蕃首 其二 食举东西厢乐诗
佚名（魏晋）

明明在上。丕显厥繇。翼翼蕃寿。蕃后惟休。群生渐德。

六合承流。蕃正元辰。朝庆鳞萃。华夏奉职贡。八荒觐殊类。

黻冕充广庭。鸣玉盈朝位。济济朝位。言观其光。仪序既以时。

礼文焕以彰。思皇享多祜。嘉乐永无央。九宾在庭。

胪赞既通。升瑞奠贽。乃侯乃公。穆穆天尊。隆礼动容。

履端承元吉。介福御万邦。朝享。上下咸雍。崇多仪。

繁礼容。舞盛德。歌九功。扬芳烈。播休踪。皇化洽。洞幽明。

怀柔百神。辑祥祯。潜龙跃。雕虎仁。仪凤鸟。届游麟。

枯蠹荣。竭泉流。菌芝茂。枳棘柔。和气应。休徵弦。协灵符。

彰帝期。绥宇宙。万国和。昊天成命。赍皇家。赍皇家。

世资圣哲。蕃后在天。启鸿烈。启鸿烈。隆王基。率土讴吟。

欣戴于时。恒文象。代气著期。泰始开元。龙升在位。

四隩同风。燮宁殊类。五韪来备。嘉生以遂。凝庶绩。

臻太康。申繁祉。胤无疆。本枝百世。继绪言不忘。继绪不忘。

休有烈光。永言配命。惟晋之祥。圣明统世。笃皇仁。

广大配天地。顺动若陶钧。玄化参自然。至德通神明。

清风畅八极。流泽被无垠。于皇时晋。奕世齐圣。惟天降嘏。

神祇保定。弘济区夏。允集大命。有命既集。光帝猷。

大明重曜。鉴六幽。声教洋溢。惠滂流。惠滂流。移风俗。

多士盈朝。贤俊比屋。敦世心。断凋反素朴。反素朴。

怀庶方。干戚舞阶庭。疏狄悦遐荒。扶南假重译。肃慎袭衣裳。

云覆雨施。德洽无疆。旁作穆穆。仁化翔。朝元日。宾王庭。

承宸极。当盛明。衍和光。竭祗诚。仰嘉惠。怀德馨。游淳风。

泳淑风。泳淑清。协忆兆。同欢荣。建皇极。统天位。运阴阳。

御六气。殷群生。成性类。王道浃。治功成。人伦序。俗化清。

虔明祀。祗蕃灵。崇礼乐。式仪刑。庆元吉。宴蕃朝。播金石。

咏冷箫。奏九夏。舞云韶。迈德音。流英声。八纮一。六合宁。

六合宁。承圣明。王泽洽。道登隆。绥函夏。总华戎。齐德教。

混殊风。混殊风。康万国。崇夷简。尚敦德。弘王度。远遐则。
光宗皇帝挽诗二首
周必大（宋代）

仁爱周华夏，英聪贯古今。
知人符日照，裕物称天临。
闲退亲传子，忧劳旧损心。
景光昭百世，昧谷谩西沉。
偈颂一百二十三首
释普度（宋代）

宝塔层层面面开，当机一拶语如雷。
信知恩大难酬处，一段风光遍九垓。
平湖十咏为过郎中太仆作 其四 六桥晴市
李东阳（明代）

六桥东西南北水，桥为村，水为市。昨日雨多今日晴，高楼翠幔纷纵横。

摇湖船，卧明月，归来梦作杭州客。
福先寺雪中饯刘苏州
白居易（唐代）

送君何处展离筵，大梵王宫大雪天。庾岭梅花落歌管，

谢家柳絮扑金田。乱从纨袖交加舞，醉入篮舆取次眠。

却笑召邹兼访戴，只持空酒驾空船。
咏春
沈守正（明代）

春雨春花放，春风春柳长。行舟逐春水，游女曳春裳。

今日春如逐，来兹春未央。轮蹄趣春晓，莺燕得春狂。

无不营春事，预愁春去伤。
题胜上人山房
张祜（唐代）

清昼房廊山半开，一瓶新汲洒莓苔。

古松百尺始生叶，飒飒风声天上来。
祀先蚕六首
佚名（隋代）

日吉辰良，礼备乐作。
精诚内孚，俎豆交错。
升歌清越，侑此三爵。
黎民不寒，幽吉同乐。
送潘雪松柱史建言谪闽三首 其三
袁宗道（明代）

朅来紫气满关门，柱史玄同道自尊。我欲冥心求胜义，临行乞得五千言。
与李景渠谈玄飘然有尘外之想
游朴（明代）

几年湖海倦骖騑，五岭逢君思欲飞。为语仙游扶玉箓，真惭宦欲滥金绯。

鼎中烹虎丹铅在，天外冥鸿弋矰稀。便解奚囊深閟授，赤松黄石是耶非。
元日奉呈项丈诸生
范成大（宋代）

节物阴涔里，人情冷淡中。百忧寻老大，一笑属儿童。

雪意愁饥雀，风声入断鸿。新衣满闾巷，终日自西东。
再登半天楼
弘历（清代）

三日田盘畅远心，明将启跸重登临。似兹结习宁为达，爱彼高居静以愔。

欲舞山花半仙态，能言春鸟不凡音。每来有咏缘何事，题壁无过对碧岑。